На основу тачке 7. Одлуке о распуштању Скупштине општине \_\_\_\_\_\_\_ и образовању Привременог органа општине \_\_\_\_\_\_\_ („Службени гласник Републике Србије”, бр. 94/2023), Привремени орган општине \_\_\_\_\_\_\_, на седници одржаној \_\_\_\_\_\_\_ 2023. године, донео је

**П О С Л О В Н И К**

**ПРИВРЕМЕНОГ ОРГАНА ОПШТИНЕ** \_\_\_\_\_\_\_\_\_\_\_\_\_\_

**I УВОДНЕ ОДРЕДБЕ**

**Предмет уређивања**

**Члан 1.**

Пословником Привременог органа општине \_\_\_\_\_\_\_ (у даљем тексту: Пословник) уређује се организација и начин рада Привременог органа општине \_\_\_\_\_\_\_ (у даљем тексту: Привремени орган), и то: надлежност и састав; права и дужности председника, чланова и секретара; рад Привременог органа; радна тела; припремање и сазивање седнице; отварање и ток седнице; одлучивање на седници и акта; финансирање послова; измене и допуне Пословника, као и друга питања од значаја за рад Привременог органа.

**Родна неутралност израза**

**Члан 2.**

Сви изрази употребљени у овом Пословнику у граматичком мушком роду подразумевају мушки и женски природни род.

Именице које означавају службене позиције, положаје и функције у општини \_\_\_\_\_\_\_ (у даљем тексту: Општина), користе се у облику који изражава пол лица које је њихов носилац.

**II НАДЛЕЖНОСТ И САСТАВ ПРИВРЕМЕНОГ ОРГАНА**

**Надлежност Привременог органа**

**Члан 3.**

Привремени орган обавља текуће и неодложне послове из надлежности Скупштине општине \_\_\_\_\_\_\_ (у даљем тексту: Скупштина општине), Председника општине \_\_\_\_\_\_\_ и Општинског већа општине \_\_\_\_\_\_\_ (у даљем тексту: извршни органи општине) који су утврђени законом, Статутом општине \_\_\_\_\_\_\_ и другим позитивним прописима, до конституисања Скупштине општине и избора извршних органа општине након одржаних локалних избора, у складу са законом.

**Састав Привременог органа**

**Члан 4**.

Привремени орган, у складу са Решењем о именовању председника и чланова Привременог органа општине \_\_\_\_\_\_\_ (,,Службени гласник Републике Србије”, број \_\_\_/2023), има председника и четири члана, именованих од стране Владе Републике Србије.

**Секретар Привременог органа**

**Члан 5**.

На предлог председника, Привремени орган именује секретара Привременог органа (у даљем тексту: секретар), већином гласова од укупног броја чланова Привременог органа.

Секретар се стара о обављању стручних и техничких послова у вези са сазивањем и одржавањем седница Привременог органа и његових радних тела, руководи административно-правним пословима који су везани за њихов рад, обавезно присуствује седницама Привременог органа и по потреби даје стручна тумачења у вези примене Пословника и по другим правним питањима.

**Услови за именовање и разрешење секретара Привременог органа**

**Члан 6**.

За секретара може бити именовано лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са положеним државним стручним испитом за рад у органима управе и радним искуством у струци од најмање три године.

На образложени предлог председника или члана Привременог органа, Привремени орган може разрешити секретара, на исти начин на који је именован.

**III ПРАВА И ДУЖНОСТИ ПРЕДСЕДНИКА, ЧЛАНОВА И СЕКРЕТАРА ПРИВРЕМЕНОГОРГАНА**

**Права и дужности председника и чланова**

**Члан 7.**

Право је и дужност председника и чланова Привременог органа да, у складу са законом, Одлуком о распуштању Скупштине општине \_\_\_\_\_\_\_ и образовању Привременог органа општине \_\_\_\_\_\_\_ и овим Пословником:

* учествују у раду Привременог органа и његових радних тела;
* подносе предлоге аката;
* подносе предлоге за измене и допуне предложеног дневног реда;
* подносе амандмане на предлоге општих аката;
* постављају питања везана за рад Привременог органа;
* учествују у другим активностима Привременог органа.

Члан Привременог органа који је из оправданих разлога спречен да присуствује седници или из одређених разлога мора да напусти седницу, дужан је да о томе обавести председника, који ће о томе известити Привремени орган.

**Права и дужности председника Привременог органа**

**Члан 8**.

Председник Привременог органа (у даљем тексту: председник) представља Привремени орган, организује рад Привременог органа, председава његовим седницама, потписује акта која доноси Привремени орган и обавља друге послове које му повери Привремени орган.

У случају оправдане одсутности или спречености, председника замењује члан Привременог органа кога, у форми писаног овлашћења, одреди председник.

**Дужности и одговорности секретара**

**Члан 9.**

Секретар је дужан да се стара о објављивању аката које је донео Привремени орган.

Секретар је одговоран за тачност и ажурност података везаних за рад Привременог органа објављених на веб презентацији Општине.

**IV РАД ПРИВРЕМЕНОГОРГАНА**

**Начин рада и одлучивања Привременог органа**

**Члан 10**.

Привремени орган ради и одлучује на седницама којима присуствује већина од укупног броја чланова Привременог органа.

**Обављање послова за потребе Привременог органа**

**Члан 11**.

Стручне и административно-техничке послове за потребе Привременог органа обавља Општинска управа општине \_\_\_\_\_\_\_ (у даљем тексту: Општинска управа), која је дужна да, на захтев председника или члана Привременог органа, Привременом органу достави све потребне податке и информације неопходне за његов рад.

**Печат Привременог органа**

**Члан 12**.

У свом раду, Привремени орган користи печат Скупштине општине, у складу са законом и датим овлашћењима.

За употребу печата одговоран је секретар.

**Јавност рада**

**Члан 13.**

Рад Привременог органа доступан је јавности.

Привремени орган информише јавност о свом раду и донетим актима, као и о значајним питањима која разматра или планира да разматра – давањем саопштења за јавност, одржавањем конференција за штампу, давањем интервјуа, објављивањем информација на веб презентацији Општине и на други погодан начин.

**V РАДНА ТЕЛА ПРИВРЕМЕНОГ ОРГАНА**

**Образовање радних тела**

**Члан 14.**

Привремени орган може образовати радна тела ради разматрања појединих питања из свог делокруга.

На предлог председника, Привремени орган именује председника и чланове радних тела.

Радно тело чине председник и \_\_\_\_\_\_\_ члана.

Председник радног тела обавезно се именује из реда чланова Привременог органа.

Чланови радног тела Привременог органа могу бити и грађани.

Актом о образовању радног тела утврђују се назив радног тела, састав и надлежност, права и дужности чланова радног тела и обављање стручних и административно-техничких послова за потребе радног тела.

**Задаци радних тела**

**Члан 15.**

Радна тела разматрају материјале достављене на одлучивање Привременом органу пре њиховог разматрања на седници, дају мишљења о њима и оцењују целисходност предложених решења.

Одредбе овог Пословника сходно се примењују на начин рада радних тела Привременог органа.

**Јавна слушања**

**Члан 16.**

Радно тело може организовати јавно слушање о предлозима општих аката које доноси Привремени орган.

Јавно слушање из става 1. овог члана организује се ради прибављања информација, односно стручних мишљења о предлогу општег акта који је у процедури, разјашњења појединих решења из предложеног или важећег општег акта, разјашњења питања значајних за припрему предлога општег акта или другог питања које је у надлежности радног тела, као и ради праћења спровођења и примене важећег општег акта.

Предлог за организовање јавног слушања може да поднесе сваки члан радног тела, с тим да такав предлог садржи тему јавног слушања и списак лица која би била позвана.

Одлуку о организовању јавног слушања доноси радно тело, а председник радног тела о одлуци обавештава Привремени орган.

Након одржаног јавног слушања, председник радног тела доставља информацију о јавном слушању Привременом органу, члановима радног тела и учесницима јавног слушања, при чему таква иформација садржи имена учесника на јавном слушању, кратак преглед излагања, ставова и предлога изнетих на јавном слушању.

**VI ПРИПРЕМАЊЕ И САЗИВАЊЕ СЕДНИЦЕ ПРИВРЕМЕНОГ ОРГАНА**

**Припремање материјала за седницу**

**Члан 17.**

Припремање материјала за седницу Привременог органа врши Општинска управа, као и други обрађивачи за питања из своје надлежности.

Евиденцију примљеног материјала доставља се председнику заједно са предлозима аката и пратећим материјалом, ради сачињавања предлога дневног реда седнице Привременог органа.

**Право предлагања аката**

**Члан 18.**

Председник и сви чланови Привременог органа имају право предлагања аката.

Предлог акта садржи нормативни део и образложење, а припрема се у форми у којој се акт доноси.

Образложење акта обавезно садржи правни основ и разлоге за доношење акта, као и неопходна објашњења.

Ради предлагања и сачињавања предлога дневног реда седнице, председник упознаје чланове Привременог органа са евиденцијом примљеног материјала и предлозима аката са пратећим материјалом.

**Сачињавање предлога дневног реда седнице**

**Члан 19.**

Уз административно-стручну помоћ секретара, предлог дневног реда седнице сачињава председник.

**Сазивање седнице**

**Члан 20.**

Привремени орган ради и одлучује на седницама.

Седнице Привременог органа сазива председник, по потреби, а најмање \_\_\_\_\_\_\_.

Председник председава седницама Привременог органа.

Изузетно од става 3. овог члана, у случају оправдане одсутности или спречености председника, седницу може сазвати и њоме председавати члан Привременог органа којег је овластио председник у форми писаног овлашћења.

Председник је дужан да сазове седницу ако то писаним путем затраже најмање три члана Привременог органа и то у року од три дана од дана подношења захтева, тако да се седница одржи најкасније у року од седам дана од дана подношења захтева.

Писани захтев за сазивање седнице Привременог органа мора садржати предлог дневног реда седнице, предлоге аката који ће бити разматрани на седници, образложење разлога за сазивање седнице и назначење члана Привременог органа који ће сазвати и председавати седницом, уколико председник не сазове седницу по захтеву.

Ако председник не сазове седницу Привременог органа по захтеву у случају из става 5. овог члана, седницу сазива и њом председава члан Привременог органа назначен у захтеву за сазивање седнице, на начин утврђен овим Пословником.

**Достављање позива за седницу**

**Члан 21.**

Седнице Привременог органа сазива председник достављањем писаног позива.

Позив за седницу обавезно садржи место и време одржавања седнице.

Уз позив доставља се предлог дневног реда, материјали који ће бити разматрани на седници, као и извод из записника са претходне седнице.

Позив се доставља председнику, члановима и секретару Привременог органа три дана пре одржавања седнице.

Изузетно, у ситуацијама које оправдавају хитност за сазивање седнице, седница се може сазвати и у краћем року, али не краћем од двадесетчетири часа пре одржавања седнице и у том случају материјал за седницу се може доставити и непосредно пред саму седницу Привременог органа, а председник је дужан да образложи разлоге за такво поступање.

**Лица која се позивају на седницу**

**Члан 22.**

Председник одређује коме се поред чланова и секретара Привременог органа упућује позив за седницу Привременог органа.

На седницу се позивају начелник Општинске управе и руководиоци унутрашњих организационих јединица Општинске управе као обрађивачи аката који се разматрају на седници.

По потреби, на седницу могу бити позвани и представници јавних предузећа, установа, органа, организација и служби.

Позив за седницу обавезно се доставља и средствима јавног информисања, заједно са материјалима, уколико то допуштају техничке могућности**.**

Седнице су отворене за јавност, а јавност се може ограничити или искључити у случајевима предвиђеним законом и Статутом општине.

**Амандман**

**Члан 23.**

Амандмане на предлоге општих аката могу подносити председник и сваки од чланова Привременог органа.

Амандман мора да садржи члан Пословника као основ за подношење амандмана, назив и члан предлога општег акта на који се амандман подноси, текст измене, односно допуне предлога општег акта и образложење.

Амандман се подноси председнику у писаном облику, најкасније двадесетчетири часа пре одржавања седнице, преко надлежне организационе јединице Општинске управе, која примљени амандман доставља обрађивачу предлога општег акта ради разматрања и давања мишљења за седницу Привременог органа.

Амандман који Привремени орган прихвати постаје саставни део општег акта.

Подносиоци могу да повуку своје амандмане до закључења расправе о предлогу општег акта на који се односе.

**VII ОТВАРАЊЕ И ТОК СЕДНИЦЕ ПРИВРЕМЕНОГ ОРГАНА**

**Отварање седнице и утврђивање кворума**

**Члан 24.**

Председник отвара седницу и утврђује да ли седници присуствује довољан број чланова потребан за рад и одлучивање (у даљем тексту: кворум).

Уколико се на седници констатује да не постоји кворум за почетак рада седнице, председник одлаже почетак седнице за тридесет минута.

Ако се кворум не обезбеди ни после тридесет минута, председник ће одложити седницу најдуже за три дана, са истим дневним редом.

**Усвајање извода из записника**

**Члан 25.**

Записник са претходне седнице Привременог органа усваја се пре утврђивања дневног реда.

О примедбама на извод из записника не води се расправа, а приликом усвајања, прво се гласа о изнетим примедбама, а затим о изводу из записника у целини.

**Дневни ред седнице и предлози за измену и/или допуну предложеног дневног реда**

**Члан 26.**

Дневни ред се утврђује на почетку седнице Привременог органа, већином од укупног броја чланова Привременог органа.

Председник и чланови Привременог органа могу подносити предлоге за измену и/или допуну предложеног дневног реда.

Предлози из става 2. овог члана подносе се у писаном облику председнику, најкасније двадесетчетири часа пре времена одређеног за одржавање седнице.

Предлагач је дужан да образложи разлоге због којих предлаже измену и/или допуну дневног реда.

О предлозима за измену и/или допуну дневног реда не води се расправа.

Чланови Привременог органа се посебно изјашњавају, најпре о сваком предлогу за измену и/или допуну предложеног дневног реда, а затим о предложеном дневном реду у целини.

Ако то налажу разлози економичности и целисходности, на образложени предлог председника, Привремени орган може у току седнице, без расправе, извршити измене у редоследу тачака утврђеног дневног реда.

**Рад по тачкама дневног реда седнице**

**Члан 27.**

Након усвајања дневног реда, прелази се на рад по појединим тачкама дневног реда по утврђеном редоследу.

По преласку на тачку дневног реда, председник даје реч обрађивачу ради додатног образложења акта који се разматра.

Обрађивач може извршити техничку корекцију акта којом се отклања у међувремену уочена грешка у именима, бројевима, писању или рачунању и друга очигледна нетачност у акту који се разматра, при чему је дужан да техничку корекцију јасно и прецизно формулише и образложи, као и да је достави секретару у писаном облику.

**Расправа по тачкама дневног реда седнице**

**Члан 28.**

Када обрађивач заврши са излагањем, председник отвара расправу по тој тачки дневног реда и даје реч члановима Привременог органа по редоследу пријављивања, а затим и осталим присутним лицима, уколико председник процени да је то потребно.

Председник може предложити да се време излагања по свакој тачки дневног реда ограничи. О предлогу председника одлучује Привремени орган већином присутних чланова.

Председник закључује расправу када утврди да више нема пријављених за учешће у расправи.

По закљученој расправи, Привремени орган одлучује о предложеном акту.

**Поштовање дневног реда седнице**

**Члан 29.**

Сваки члан Привременог органа има право да говори на седници.

На седници нико не може да говори пре него што добије реч од председника.

Нико не може прекидати говорника нити га опомињати, осим председника у случајевима предвиђеним овим Пословником.

Говорник може да говори само о питању које се разматра у оквиру тачке која је на дневном реду, а уколико члан Привременог органа у расправи не говори о тачки која је на дневном реду, председник ће га опоменути и позвати да се придржава дневног реда.

У случају да се говорник ни после другог позива не придржава дневног реда, председник му одузима реч.

Ако је време за расправу ограничено, председник ће опоменути говорника који прекорачи предвиђено време за дискусију, а ако говорник не заврши говор у току наредног минута, председник му одузима реч.

**Повреда Пословника**

**Члан 30.**

У случају да члан Привременог органа сматра да је повређен Пословник, председник му даје реч одмах по завршетку излагања претходног говорника.

Члан Привременог органа који је указао на повреду Пословника дужан је да наведе која је одредба Пословника по његовом мишљењу повређена, да је цитира и да образложи у чему се састоји повреда.

Трајање говора о повреди Пословника је три минута.

Уколико члан Привременог органа не наведе члан Пословника који је по његовом мишљењу повређен, председник је дужан да га опомене, а ако члан Привременог органа ни после опомене не наведе одредбу Пословника која је по његовом мишљењу повређена, или његов говор не садржи образложење већ се односи на друга питања, председник ће му одузети реч.

Председник је дужан да да објашњење у погледу повреде Пословника на коју је указано.

Ако и после објашњења председника члан Привременог органа остаје при томе да је Пословник повређен, председник позива чланове Привременог органа да се изјасне по питању повреде Пословника.

**Реплика и одговор на реплику**

**Члан 31.**

Уколико се на седници члан Привременог органа у свом излагању увредљиво изрази о другом члану Привременог органа или погрешно протумачи његово излагање, члан Привременог органа на кога се излагање односи има право на реплику по завршеном излагању претходног говорника, о чему одлуку доноси председник.

У случају да председник не дозволи тражену реплику, члан Привременог органа који је тражио реплику може затражити да се о томе изјасни Привремени орган, без расправе.

Реплика не може трајати дуже од два минута, а члан Привременог органа на чију изјаву је дата реплика има право да одговори на реплику у трајању од два минута.

**Одржавање реда на седници и мере**

**Члан 32.**

Председник се стара о реду на седници Привременог органа.

У случају повреде реда на седници, председник може да изрекне меру опомене, одузимања речи или удаљења са седнице.

Опомена може да се изрекне члану Привременог органа који говори о питању које није на дневном реду, не наведе члан Пословника који је по његовом мишљењу повређен и када својим понашањем нарушава ред на седници тако што прекида говорника, узима реч када му није дата и слично, или када поступа супротно одредбама овог Пословника.

Мера одузимања речи може да се изрекне члану Привременог органа који својим говором и понашањем нарушава ред на седници или поступа супротно одредбама овог Пословника, под условом да му је претходно већ изречена мера опомене.

Мера удаљења са седнице може да се изрекне члану Привременог органа који и поред изречене мере опомене, односно мере одузимања речи, и даље омета или спречава рад на седници.

Одредбе о одржавању реда на седници примењују се и на сва друга лица која присуствују седници Привременог органа.

Ако се изреченим мерама не може одржати ред на седници, председник може одредити краћу паузу.

**Пауза и прекид седнице**

**Члан 33.**

Када утврди недостатак кворума на седници, председник одређује паузу док се кворум не обезбеди, с тим да пауза не може трајати дуже од тридесет минута.

Уколико се кворум не обезбеди ни после паузе из става 1. овог члана, председник прекида седницу, с тим што ће писаним или телефонским путем обавестити све чланове Привременог органа о дану и времену одржавања наставка седнице.

Прекинута седница Привременог органа наставиће се најкасније у року од три дана од дана прекида седнице.

**VIII ОДЛУЧИВАЊЕ НА СЕДНИЦИ И АКТА ПРИВРЕМЕНОГ ОРГАНА**

**Одлучивање**

**Члан 34.**

Привремени орган одлучује већином гласова од укупног броја чланова, јавним гласањем, дизањем руку.

Уколико је на предлог општег акта поднет амандман, најпре се гласа о поднетом амандману, а потом о предлогу општег акта у целини.

Јавно гласање се врши на тај начин што председник позива да се најпре изјасне чланови Привременог органа који гласају „за”, затим чланови који гласају „против” и на крају чланови који су „уздржани”.

Сматраће се уздржаним они чланови Привременог органа који се приликом гласања не изјасне.

Председник саопштава резултате гласања по завршеном гласању којом приликом констатује да је предлог акта усвојен, односно да није усвојен.

Уколико је члан Привременог органа гласао против или се уздржао од гласања, има право да захтева да се то констатује у изводу из записника.

Гласање ће се поновити ако члан Привременог органа изрази сумњу у резултат гласања.

**Записник**

**Члан 35.**

О раду на седници Привременог органа води се записник, а ток седнице се може и тонски снимати.

Записник садржи: редни број и датум седнице; имена присутних и одсутних чланова Привременог органа; имена лица која су присуствовала седници по позиву; дневни ред седнице; имена учесника у расправи; питања о којима се одлучивало; резултате гласања по тачкама дневног реда и констатацију да је Привремени орган донео или није донео акт; име члана Привременог органа који је гласао против или се уздржао од гласања (по захтеву члана); мере изречене у вези одржавања реда на седници и време завршетка седнице Привременог органа.

Записник потписују председник (председавајући) и секретар Привременог органа.

Записник са материјалима који су разматрани на седници Привременог органа чувају се на прописан начин у надлежној организационој јединици Општинске управе, односно у архиви Општинске управе.

**Акта која доноси Привремени орган**

**Члан 36.**

Привремени орган из надлежности Скупштине општине и извршних органа општине доноси Пословник Привременог органа, одлуке, програме, решења, закључке, препоруке, мишљења и друга акта и даје аутентична тумачења аката које доноси.

Текст акта који је усвојен на седници сматра се изворником акта.

Председник, односно председавајући седницом потписује изворник акта.

На изворник акта ставља се печат Скупштине општине и број и датум седнице на којој је акт донет.

Изворник акта трајно се чува у материјалу седнице Привременог органа.

О изради изворника и њихових отправака, о чувању и евиденцији, као и о њиховом достављању, стара се надлежна организациона јединица Општинске управе, у складу са прописима о канцеларијском пословању органа управе.

**Објављивање аката Привременог органа**

**Члан 37.**

Акта Привременог органа објављују се у „Службеном листу општине \_\_\_\_\_\_\_” у тексту који је усвојен на седници Привременог органа (изворник акта).

Послове главног и одговорног уредника „Службеног листа општине \_\_\_\_\_\_\_” до конституисања Скупштине општине након одржаних избора обавља секретар.

Уколико се уочи да објављени акт није сагласан са изворником акта, секретар даје исправку и објављује је у наредном броју „Службеног листа општине \_\_\_\_\_\_\_”.

Акта Привременог органа објављују се и на веб презентацији Општине и на огласној табли органа Општине, у складу с општим актом којим је уређено објављивање општих и других аката Општине.

**IX ФИНАНСИРАЊЕ ПОСЛОВА ПРИВРЕМЕНОГ ОРГАНА**

**Финансирање послова**

**Члан 38.**

Финансирање послова Привременог органа врши се из буџета општине.

Наредбодавац за извршење буџета општине, до конституисања Скупштине општине и избора извршних органа општине је председник Привременог органа, односно члан Привременог органа кога овласти председник Привременог органа, о чему ће Привремени орган донети посебан акт.

**X ИЗМЕНЕ И ДОПУНЕ ПОСЛОВНИКА ПРИВРЕМЕНОГ ОРГАНА**

**Поступак измене и/или допуне Пословника**

**Члан 39.**

Предлоге за измене и/или допуне Пословника, у писаној форми, могу поднети председник и сваки од чланова Привременог органа.

Предлог обавезно мора да садржи члан Пословника који се мења, односно допуњава, предложени текст измене, односно допуне и мора бити јасно и прецизно формулисан и образложен.

Председник је дужан да предлог за измене и/или допуне Пословника уврсти у предлог дневног реда прве наредне седнице Привременог органа.

Већином гласова од укупног броја чланова, Привремени орган доноси, односно врши измене и/или допуне Пословника.

**XI ЗАВРШНЕ ОДРЕДБЕ**

**Примена прописа**

**Члан 40.**

На свa питања која нису регулисана овим Пословником, примењују се одредбе Закона о локалној самоуправи („Службени гласник Републике Србије”, бр. 129/2007, 83/2014 – др. закон, 101/2016 – др. закон, 47/18 и 111/2021 – др. закон), Статута општине и других позитивних прописа којима је уређен рад органа локалне самоуправе.

**Ступање на снагу Пословника**

**Члан 41.**

Овај Пословник ступа на снагу наредног дана од дана објављивања у „Службеном листу општине \_\_\_\_\_\_\_” и примењиваће се до конституисања Скупштине општине и избора извршних органа општине након одржаних избора за одборнике Скупштине општине.

**ПРИВРЕМЕНИ ОРГАН ОПШТИНЕ \_\_\_\_\_\_\_**

Број: \_\_\_\_\_\_\_/2023

Датум: \_\_\_\_\_\_\_ 2023. године

ПРЕДСЕДНИК

ПРИВРЕМЕНОГ ОРГАНА

**\_\_\_\_\_\_\_\_\_\_\_\_\_\_\_\_\_\_\_\_\_\_**

**О б р а з л о ж е њ е**

Правни основ за доношење Пословника Привременог органа општине \_\_\_\_\_\_\_ садржан је у тачки 7. Одлуке о распуштању Скупштине општине \_\_\_\_\_\_\_ и образовању Привременог органа општине \_\_\_\_\_\_\_ („Службени гласник Републике Србије”, бр. 94/2023), којом је прописано да Привремени орган доноси Пословник Привременог органа, који уређује организацију и начин рада.

Пословником Привременог органа општине \_\_\_\_\_\_\_ уређује се организација и начин рада Привременог органа општине \_\_\_\_\_\_\_, и то: надлежност и састав; права и дужности председника, чланова и секретара; рад Привременог органа; радна тела; припремање и сазивање седнице; отварање и ток седнице; одлучивање на седници и акта; финансирање послова; измене и допуне Пословника, као и друга питања од значаја за рад Привременог органа.

У складу са напред наведеним, потребно је да Привремени орган општине \_\_\_\_\_\_\_ донесе Пословник Привременог органа општине \_\_\_\_\_\_\_.

**ПРИВРЕМЕНИ ОРГАН ОПШТИНЕ \_\_\_\_\_\_\_**